༧དེ་ལྟར་མཆོད་བརྗོད་སྔོན་དུ་བཏང་ནས་འདིར་བཤད་བྱ་བོན་གྱི་འདུས་སྡེ་དཔལ་གཤེན་བསྟན་གཡུང་དྲུང་བསྟན་རྒྱས་གླིང་གི་ལོ་རྒྱུས་འབྲི་བ་ལ་གཉིས་ཏེ།གཡུང་དྲུང་བོན་གྱི་ལོ་རྒྱུས་མདོར་བསྟན་པ་དང་།དགོན་པའི་ལོ་རྒྱུས་དངོས་འཆད་པའོ།དང་པོ་ལ།སུམ་བརྒྱ་པ་ལས།སྐྱབས་གནས་སྟོན་པ་ལྟ་སྤྱོད་འབྲས་བུ་ཡིས།ཕྱི་རོལ་ནང་པའི་ཁྱད་པར་འབྱེད་པའོ།ཞེས་པ་ལྟར་ཕྱི་རོལ་མུ་སྟེགས་པ་ལས་ཁྱད་འཕགས་ལྔ་དང་ལྡན་པའི་ནང་པ་སངས་རྒྱས་པའི་གྲུབ་མཐའ་ཐམས་ཅད་ཀྱི་རྒྱལ་པོ་སྔ་འགྱུར་གཡུང་དྲུང་བོན་གྱི་བསྟན་པ་འདི་དུས་ནམ་ཙམ་བྱུང་ཞེ་ན།སྲིད་པ་ཆགས་པ་དང་དུས་མཉམ་དུ་བྱུང་བ་ཡིན་ཞིང་།ད་ལྟའི་སྐལ་བཟང་སྒྲོན་མའི་བསྐལ་པ་འདི་ལ་སངས་རྒྱས་སྟོང་དང་རྩ་གཉིས་འབྱོན་ཞིང་འགྲོ་བ་འདུལ་བ་ཡིན་ལ།དེ་ཡི་ནང་ནས་ཡང་རྩེ་ཡ་ཐོག་རིང་མོ་འདི་ལ།སྟོན་པ་རབ་དགུ་འབྱོན་པ་སྟེ།མདོར་འདུས་ལས།སྣང་བ་དགེ་བ་ཀུན་ཤེས་གསུམ།ལེགས་པ་སྙོམས་པ་བྱམས་པ་གསུམ།དག་པ་གསལ་བ་ཤེས་པ་གསུམ།ཞེས་གསུངས་པས་སྔར་འདས་སངས་རྒྱས་རབ་བདུན་གྱི་བསྟན་པའི་འགྲོ་དོན་རེ་ཞིག་རྫོགས་ནས་ད་ལྟ་རྣམ་འདྲེན་ཚེ་ལོ་བརྒྱ་པའི་སྟོན་པ་རྒྱལ་བ་གཤེན་རབ་མི་བོ་ཀུན་ལས་རྣམ་པར་རྒྱལ་བ་དེ་ཉིད་ཀྱིས་དང་པོ་བྱང་ཆུབ་མཆོག་ཏུ་སེམས་བསྐྱེད།བར་དུ་གྲངས་མེད་གསུམ་དུ་ཚོགས་གཉིས་བསགས།མཐར་ཐུག་མངོན་པར་རྫོགས་པའི་སངས་རྒྱས་ནས་སྐུ་གསུམ་རྒྱལ་བའི་དཀྱིལ་འཁོར་གྱི་བཀོད་པ་བསྟན་ཞིང་གསང་གསུམ་བོན་འཁོར་བསྐོར་བ་ཡིན་ཏེ།དང་པོ་གསང་རྒྱུད་ཀྱི་བསྟན་པ་ནི་གནས་འོག་མིན་ལྷ་ཡི་ཕོ་བྲང་དུ་སྟོན་པ་ཀུན་ཏུ་བཟང་པོ་གཤེན་ལྷ་འོད་དཀར་གྱིས་འཁོར་དབང་པོ་རབ་ཀྱི་སྡེ་ལ་བསྟན་པའི་སྙིང་པོ་གྲོལ་ལམ་རྫོགས་པ་ཆེན་པོའི་བོན་སྒོ་བསྟན།རྒྱུད་འཛིན་གཤེན་ཚད་མེད་འོད་ལྡན་དང་།ལྷ་བོན་ཡོངས་སུ་དག་པ་སོགས་ལ་རིམ་གྱིས་བརྒྱུད་ནས་དར་བའོ།ནང་རྒྱུད་གསང་སྔགས་ཀྱི་བསྟན་པ་ནི།གནས་རྩ་གསུམ་ལྷ་ཡི་ཡུལ་དུ།སྟོན་པ་འཆི་མེད་གཙུག་ཕུད་ཀྱིས་འཁོར་དབང་པོ་འབྲིང་གི་རིགས་ལ་བསྟན་པའི་གཞུང་ལུགས་སྒྱུར་ལམ་གསང་སྔགས་ཀྱི་བོན་བསྟན།རྒྱུད་འཛིན་གཤེན་གསང་བ་འདུས་པ་དང་།དབལ་བོན་སྟག་ལ་མེ་འབར་སོགས་ནས་ལྷ་ཀླུ་མི་ཡི་གཤེན་གསུམ་ལ་བརྒྱུད་ཅིང་དར་བའོ།ཕྱི་རྒྱུད་མདོ་ཡི་བསྟན་པ་ནི་གནས་རྟག་གཟིགས་འོལ་མོའི་གླིང་དུ་སྟོན་པ་གཤེན་རབ་མི་བོས་འཁོར་དབང་པོ་ཐ་མའི་རིགས་ཅན་སྣ་ཚོགས་ལ་བསྟན་པའི་གཞི་རྟེན་སྤང་ལམ་མདོའི་བསྟན་པ་དང་།ཐེག་པ་རིམ་དགུ་སྒོ་བཞི་མཛོད་ལྔ།ཕྱི་ནང་གསང་གསུམ་ལ་སོགས་བཀའ་འཁོར་རིམ་པ་གསུམ་དུ་བསྐོར་ནས་འགྲོ་བའི་དོན་ལ་བྱོན་པ་ཡིན་ཏེ།འགྲོ་བའི་དོན་ནི་ཀུན་མཁྱེན་བསྟན་འཛིན་རྣམ་དག་རིན་པོ་ཆེའི་ཞལ་ནས།འགྲོ་བ་ཞེས་རང་གིས་བསགས་པའི་ལས་དང་ཉོན་མོངས་པའི་དབང་གིས་ཁམས་གསུམ་གང་རུང་དུ་འགྲོ་བའམ།འཁོར་བའི་སེམས་ཅན་འདིར་བསྟན་གྱི་འགྲོ་བ་ཞེས་པ་དེ་ཡིན་ཞིང་།དོན་ཞེས་པ་དེ་ལྟ་བུའི་སེམས་ཅན་རྣམས་རང་རང་གི་མྱོང་བའི་སྡུག་བསྔལ་མི་འདོད་ལ་བདེ་བ་འདོད་པ་ཅན་ཤ་སྟག་ཡིན་ཡང་།སྡུག་བསྔལ་སྤང་བ་དང་བདེ་བ་སྒྲུབ་པའི་ཐབས་ལ་ཆེས་རྨོངས་པའི་རང་བཞིན་ཅན་དེ་རྣམས་ལ།སྡུག་བསྔལ་སྤང་བ་དང་བདེ་བ་སྒྲུབ་པའི་ཚུལ་འདི་ལྟར་ཡིན་ཞེས་འདོམས་པའི་དོན་དུ།ཆུ་རྐ་ཕུ་ནས་བཅད་ན་མདའ་ན་ཆུ་ཆད་པ་བཞིན་དུ་མི་ལུས་ཁྱད་པར་ཅན་ཐོབ་དཀའ་བ།ཐོབ་ན་དོན་ཆེ་བ་སོགས་དགོས་པའི་སྒོ་དུ་མ་ལ་དམིགས་ནས་རིགས་དྲུག་གི་ནང་ནས་མི་ཡི་ཆ་ལུགས་སུ་བྱོན་ཏེ་མཛད་ཆེན་བཅུ་གཉིས་ཀྱི་སྒོ་ནས་འགྲོ་དོན་མཛད་པའི་ཚུལ་ནི།སློབ་དཔོན་དྲན་པས།སྐྱེ་བཞེས་བསྟན་སྤེལ་འགྲོ་གཉིས་འདུལ།ཁབ་བཞེས་སྲས་སྤྲུལ་འགྲོ་དོན་མཛད།བདུད་བཏུལ་བསྟན་པ་རྗེས་སུ་བཞག།ཁྱིམ་སྤང་འཁོར་སྤང་མྱ་ངན་འདས།ཞེས་གསུངས་པ་ལྟར་ཡིན་ཞིང་རྒྱས་བཤད་མཛད་མདོ་རྒྱས་འབྲིང་བསྡུས་གསུམ་སོགས་ལས་གསལ་ལོ།།རྒྱུད་འཛིན་སྐུ་སྲས་བརྒྱད་དང་གསུང་སྲས་གཉིས་ཐུགས་སྲས་གཉིས་སོགས་ལ་བརྒྱུད་པ་དང་།གསུང་གིས་འདུལ་བའི་སྟོན་པ་གདུང་སོབ་མུ་ཆོ་ལྡེམ་དྲུག་བྱོན་ནས་བཀའ་འཁོར་གསུམ་དུ་བསྐོར་བའི་བོན་སྡེ་རྣམས་མདོ་འབུམ་རྒྱུད་མཛོད་སྡེ་བཞི་རུ་ཕྱེས་ནས་དེ་དག་སོ་སོར་དོན་གྱི་དགོངས་འགྲེལ་བཀའ་བརྟེན་བརྩམས་ཤིང་སློབ་ཚོགས་བསྐྱངས་པའི་འཛམ་གླིང་མཁས་པའི་རྒྱན་དྲུག།དེ་གང་ཞེ་ན།སྟག་གཟིག་ལ་མཁས་པ་དམུ་རྩ་ཏྲ་ཧེ།ཁྲི་ཐོག་སྤར་ཚ།ཧུ་ལུ་སྤར་ཡ་གསུམ།རྒྱ་གར་ལ་མཁས་པ་ལྷ་བདག་སྔགས་གྲོལ།རྒྱ་ནག་ལ་མཁས་པ་ལེགས་ཏང་རྨང་པོ།ཁྲོམ་ལ་མཁས་པ་གསེར་ཐོག་ལྕེ་འབྱམས་དང་དྲུག་བྱུང་ནས་རང་རང་གི་ཡུལ་དུ་བོན་བསྟན་སྤེལ་བ་ཡིན་ནོ།ཁྱད་པར་བོད་གངས་ཅན་གྱི་ལྗོངས་འདིར་སྔ་དར་གཡུང་དྲུང་བོན་གྱི་བསྟན་པ་དར་ཚུལ་ནི་སངས་རྒྱས་ཞལ་བཞུགས་པའི་དུས་སུ་བདུད་ཕྲུག་ཤོར་བ་རྐྱ་བདུན་གྱིས་སྟག་གཟིག་ནས་གཤེན་གྱི་རྟ་བདུན་བརྐུས་ནས་ཀོང་པོར་དེད་ཚེ་སྟོན་པ་ཉིད་རྟ་ལ་ཆགས་ནས་རྗེས་སུ་བྱོན་པ་མ་ཡིན་ཀྱང་།བོད་ཡུལ་གྱི་འགྲོ་བ་འདུལ་བའི་དུས་ལ་བབ་པ་སོགས་དགོས་པའི་སྒོ་དུ་མར་གཟིགས་ཏེ་སྟག་གཟིག་ནས་རྫུ་འཕྲུལ་གྱིས་ཀོང་ཡུལ་དུ་ཕེབས་སོ།།དེ་དང་དུས་མཉམ་གྱི་འགྲོ་བ་དྲངས་ཀྱང་ཕྱི་རབས་ཀྱི་དད་རྟེན་དུ་ཐུགས་ལས་བོན་རི་སྤྲུལ་ཞིང་སྐུ་གསུང་ཐུགས་རྟེན་རྗེས་བཞག་མཛད།དེ་དུས་བོད་ལ་ཤིང་རྩི་ཡིས་ལྷ་གསོལ་བ་འདྲེ་བཀར་བ་སོགས་རྒྱུ་བོན་འགའ་ཙམ་བསྟན་ཏེ་ཕྱིས་དྲང་ངེས་ཀྱི་བོན་སྡེ་དར་བའི་སྨོན་ལམ་མཛད་ནས་སླར་སྟག་གཟིག་ཏུ་གཤེགས་སོ།།དེ་རྗེས་རྫོགས་པའི་སངས་རྒྱས་ཀྱི་སྨོན་ལམ་གྱི་མཐུ་ལ་བརྟེན་ནས་བོད་འདིར་མི་རྗེ་ལས་སྔ་བ་གཉའ་ཁྲི་བཙན་པོ།བོན་གཤེན་ལས་སྔ་བ་ནམ་མཁའ་སྣང་བ་མདོག་ཅན་གཉིས་རྒྱལ་གཤེན་བསྟན་པ་མཉམ་ཆགས་ནས་བཟུང་སྟེ།གནམ་གྱི་ཁྲི་བདུན།བར་གྱི་ལྡིང་གཉིས།ས་ལ་ལེགས་དྲུག།ཆུ་ལ་སྡེ་བརྒྱད།བར་གྱི་བཙན་ལྔ།རིག་པ་ཅན་གྱི་རྒྱལ་པོ་བཞི།ཡོན་ཏན་ཅན་གྱི་རྒྱལ་པོ་ལྔ་སོགས་རྒྱལ་རབས་དེ་ཙམ་གྱི་རིང་ལ་བོད་ཀྱི་རྒྱལ་སྲིད་ལུགས་གཉིས་ཟུང་དུ་སྦྲེལ་ཏེ།རྒྱལ་ཁྲིམས་གསེར་གྱི་ཐིག་ཤིང་གིས་གཉའ་མནན།བོན་ཁྲིམས་དར་གྱི་མདུད་པས་དམ་དུ་བསྡམས་ནས་གཡུང་དྲུང་གི་བོན་ལ་རང་དོན་དུ་ཐོས་བསམ་སྒོམ་པ།གཞན་དོན་དུ་འཆད་རྩོད་རྩོམ་པ་སོགས་ལ་བརྟེན་ནས་འཇའ་ལུས་འཕོ་བ་ཆེན་པོའི་སྐུ་བརྙེས་པའི་གྲུབ་ཆེན་ཟམ་མ་ཆད་པ་ཉི་ཤུ་རྩ་བཞི།རིག་འཛིན་གྲུབ་ཆེན་བརྒྱད་ཅུ།མཐུ་ཆེན་མི་དགུ་གཞན་ཡང་ཐེག་རིམ་དགུ་ལ་སྤྱོད་པའི་གཤེན་ཕྲན་གྲངས་མེད་བྱུང་སྟེ་རིག་པའི་གནས་ལྔ་ལ་བརྟེན་ནས་རྒྱལ་ཁམས་ཞི་བདེ་ལ་བཀོད་དེ།ཇི་ལྟར་ན།ཕས་ཀྱིས་རྒོལ་བ་ཚར་གཅོད།ནད་ཀྱིས་གདུང་བ་སྨན་གྱིས་གསོ།གདོན་གྱིས་གཙེས་པ་སྔགས་ཀྱིས་བཅོམ།རྒས་རྒུད་འཆི་འཕོ་རྩིས་ཀྱིས་བཏུལ་བའོ།བར་སྐབས་བོད་རྒྱལ་ཁྲི་སྲོང་ལྡེ་བཙན་གྱི་བོད་དབུས་གཙང་གཉིས་ཀྱི་སྐོར་བོན་བསྟན་བསྣུབས་དུས་སུ་བོན་གཤེན་རྣམས་ཀྱིས་ཕྱི་ནས་དར་བར་གཟིགས་ཏེ་ཟབ་གཏེར་རྣམས་ཕྱོགས་ཕྱོགས་སྦས་ནས་གཏེར་བདག་རྣམས་ལ་བཅོལ་ལོ།བོན་སྡེ་མང་ཆེ་བ་ཞིག་ཚིག་གི་ཆ་ནས་བཅོས་ཏེ་ཆོས་ལ་བསྒྱུར་བ་དེང་སང་ཡང་གཏེར་ཆོས་ཀྱི་ཕྱོགས་སུ་སྤྱོད་མུས་ཡིན།དེ་ནས་ཕྱི་དར་སྐབས་སྤྲུལ་པའི་གཏེར་སྟོན་ཨ་ཙ་ར་མི་གསུམ་གྱིས་གཏེར་སྒོ་ཕྱེས་ནས་བཟུང་རིག་འཛིན་གཤེན་གྱེར་རྨ་དབྱིལ་རྒྱུད་འཛིན་བྲུ་ཞུ་སྤ་རྨེའུ།གཡས་རུའི་སྟོན་པ་བཅོ་བརྒྱད།ཀུན་མཁྱེན་མཉམ་མེད་རྒྱལ་བ་ཡབ་སྲས་སོགས་མཁས་གྲུབ་དུ་མ་བྱོན་ནས་མདོ་སྔགས་འགལ་མེད་ཀྱི་གཞི་བཟུང་ལྟ་སྤྱོད་ཟུང་འབྲེལ་གྱི་གཞུང་བསྲང་།བཤད་སྒྲུབ་གཉིས་མཉམ་གྱི་སྲོལ་བཏོད་ནས་འཕྲུལ་ངག་གཡུང་དྲུང་བོན་གྱི་བསྟན་པ་འགྲོ་ལ་ཕན་བདེའི་འབྱུང་གནས་འདི་བོད་ཁ་བ་ཅན་གྱི་ལྗོངས་སུ་ནམ་ལངས་ཉི་འོད་ཇི་བཞིན་རྒྱས་པར་སྤེལ་བའོ།